# Boulder Dash

### Wikipedia

Boulder Dash on Peter Liepan ohjelmoima ja First Star Softwaren vuonna 1984 julkaisema tietokonepeli. Se julkaistiin aluksi Apple II:lle, ZX Spectrumille, Commodore 64:lle ja Atari 400/800:lle ja myöhemmin myös NES:lle, PC:lle ja monille muille laitteille. Pelistä on myös lukemattomia klooneja myös sellaisille koneille, joille ei ole virallista Boulder Dash -versiota, esimerkiksi Texas Instrumentsin grafiikkalaskimille.

Boulder Dash on klassinen pulmapeli, jonka perusideana on kerätä kaksiulotteiselta tasolta tarvittava määrä timantteja ja ehtiä ulospääsytielle ennen ajan loppumista. Tasot on rakennettu pienestä määrästä peruselementtejä, joita ovat muun muassa hiekka-alueet, putoavat kivet ja tulikärpäset. Vaikka elementtejä on varsin vähän, ne ovat kuitenkin niin monikäyttöisiä, että niistä voi rakentaa hyvinkin monipuolisia tasoja ja erilaisia ratkaistavia ongelmia.

First Star Software on edelleen olemassa, joskin se on 1980-luvun jälkeen pääosin keskittynyt myymään peli-idean oikeuksia eri pelivalmistajille sekä haastamaan muun muassa harrastelijaohjelmoijia oikeuteen idean kloonaamisesta ja tekijänoikeussuojattujen pelien levittämisestä esimerkiksi Internetin vanhojen pelien arkistosivuilla.

Boulder Dashin perusidea muistuttaa hieman vuonna 1982 julkistettua kolikkopeliä Mr. Do!, johon kuuluu myös onkaloiden kaivamista hiekkaan sekä Pac-Manin tyylistä keräilyä ja vihollisten välttelyä. Boulder Dash toi kuitenkin monipuolisemmalla pelimekaniikallaan pelityyppiin huomattavasti pulmakeskeisemmän lähestymistavan.

Suomessa erityisesti MikroBitti -lehdessä 1980-luvulla Peliluola -palstaa kirjoittanut Nordic (Risto Hieta) piti Boulder Dashin lippua yllä ja valitsi sen useana vuonna peräkkäin vuoden peliksi.

Joitakin Boulder Dash -pelejä ja klooneja:

- Boulder Dash (1984), alkuperäinen First Star Softwaren julkaisema peli.
- Boulder Dash 2 (1986), sisältää lähinnä uudet tasot ja pari uutta elementtiä (lima ja kasvavat seinät).
- Boulder Dash Construction Kit (1987), mahdollistaa omien tasojen suunnittelun ja niiden kasaamisen peliksi. Sisältää myös valmiin pelin uusine tasoineen.
- Rockford, jossa monta erilaista tasojen sarjaa. Kussakin sarjassa on erilainen graafinen teema (esimerkiksi avaruus ja villi länsi) ja erilainen elementtijoukko.
- Emerald Mines, Amigalla suosittu Boulder Dash -klooni, jossa oli pirteä grafiikka ja hauskoja vihollisia.
- Supaplex, PC:llä suosittu Boulder Dash -klooni.
- Rocks'n'Diamonds, GPL-lisensoitu monella laitealustalla toimiva Boulder Dash -klooni.

## [muokkaa] Pelimekaniikka

Tavanomainen Boulder Dash -taso koostuu 40x25-kokoisesta "ruudukosta", jossa kussakin ruudussa voi olla yksi elementti. Elementit noudattavat pääosin yksinkertaisia sääntöjä, mistä johtuen Boulder Dashin "fysiikalla" on yhtymäkohtia soluautomaattien teoriaan. Elementit ovat perinteisissä Boulder Dash -peleissä seuraavat:

- Rockford on pelaajan liikuttama hahmo, joka pystyy liikkumaan neljään pääilmansuuntaan, keräämään timantteja, työntämään kiviä sekä kaivamaan onkaloita hiekkaan.
- Tyhjä tila on passiivinen elementti, jonka läpi kivet ja timantit putoavat. Myös tulikärpäset ja perhoset vaativat tyhjää tilaa liikkuakseen.
- Timantti ja kivi ovat kappaleita, jotka alkavat pudota, jos niiden alla on tyhjää tilaa. Putoavan kappaleen alle joutuva Rockford, tulikärpänen tai perhonen räjähtää. Rockford pystyy keräämään timantteja ja työntämään kiviä vaakasuunnassa (mikäli kiven takana on tyhjää).
- Hiekka estää kaikkien muiden liikkuvien olioiden paitsi Rockfordin liikkeet. Myös ameeba pystyy kasvamaan hiekkaan.
- Seinä estää myös Rockfordin ja ameeban liikkeet. Seiniä on useampaa eri tyyppiä:
  - Tiiliseinän pystyy räjäyttämään.
  - Kasvava seinä kasvaa vieressään olevaan tyhjään tilaan, tyypistä riippuen joko pysty- tai vaakasuunnassa. Sen pystyy myös räjäyttämään, mutta se kasvaa hyvin pian takaisin umpeen.
  - Lima toimii seinän tavoin, mutta kivet ja timantit putoavat sen läpi pienellä viiveellä.
  - Taikaseinä muuttaa lävitseen putoavat kivet timanteiksi ja päinvastoin.
  - Terässeinää ei pysty tuhoamaan. Tason reunat ovat terässeinää.
- Tulikärpäset ja perhoset ovat liikkuvia hahmoja, jotka usein seuraavat Rockfordia sen kaivamiin onkaloihin. Ne räjähtävät osuessaan Rockfordiin, putoavaan kappaleeseen tai ameebaan. Perhosen liikealgoritmi on peilikuva tulikärpäsen algoritmista ja se muuttuu räjähtäessään timanteiksi tyhjän alueen sijaan.
- Ameeba on satunnaisesti kasvavaa kasvustoa, jonka läpi ei pysty kulkemaan. Mikäli sen kasvu tukitaan, se muuttuu kokonaisuudessaan timanteiksi. Muussa tapauksessa se muuttuu kiviksi (riittävän suureksi päästyään).
- Sisäänkäynti on ruutu, josta Rockford ilmestyy tasolle.
- Uloskäynti on ruutu, joka alkaa vilkkua Rockfordin kerättyä riittävän määrän timantteja. Uloskäyntiruutuun on päästävä tason läpäisemiseksi.

## [muokkaa] Aiheesta muualla verkossa

- First Star Software: Boulder Dash
- Martijn's Boulder Dash Fan Site
- Arno's Boulder Dash Homepage
- Firefox Tribute to Boulder Dash
- Schaikdash Games
- Rocks'n'Diamonds-pelin www-sivut

Haettu osoitteesta http://fi.wikipedia.org../../../b/o/u/Boulder_Dash_8832.html

Luokat: Pulmapelit | Kolikkopelit | Amiga-pelit | Vuoden 1984 tietokone- ja videopelit

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Dansk
- Deutsch
- English
- Español
- Français
- Italiano
- Nederlands
- Polski
- Português
- Русский
- Svenska
- Türkçe